El CLIAM enceta la seua segona legislatura amb l’acte de constitució
10 de maig de 2024

• El nou Consell Local d’Infància i Adolescència de Manises està format per 25 alumnes

Manises, 10 de maig de 2024.- Manises ha encetat la segona legislatura del Consell Local d’Infància i Adolescència de Manises (CLIAM) amb l’acte de constitució, en el qual els seus nous membres s’han reunit aquest divendres al saló de plens de l’Ajuntament, amb l’objectiu que les i els dirigents polítics donen veu als xiquets, xiquetes i adolescents de la ciutat, i escolten els seus suggeriments, propostes o queixes per a millorar el municipi.

La regidora d’Educació i Infància, Carmen Moreno, i la regidora de Participació Ciutadana de l’Ajuntament de Manises, Yurena Hueso, han coincidit en afirmar que “el CLIAM pretén contribuir a fer efectiu el dret a participar dels xiquets, xiquetes i adolescents en les polítiques locals per a aconseguir una Manises més amable per a totes les persones menors d’edat”. “Les seues propostes són molt importants perquè només necessiten que les persones adultes mirem el món des d’una altra perspectiva”, han afegit.

A l’acte institucional de presentació del CLIAM, al qual ha assistit l’alcalde de Manises, Javier Mansilla, junt a ambdues regidores, els nous consellers i conselleres han sigut nomenats i han pres possessió dels seus càrrecs, als quals se’ls ha atorgat un diploma com a menció especial per la seua participació en aquest òrgan consultiu del municipi, així com representants de la legislatura anterior han fet balanç de la seua activitat.

Les i els nous representants infantils del CLIAM, 25 alumnes de a partir de quart de Primària, pertanyen als col·legis públics Enric Valor, García Planells, Vicente Nicolau Balaguer, Joan Fuster i Vives, Benjamín Benlloch i Félix Rodríguez de la Fuente; i també al Col·legi Sagrada Família i El Carmen, així com a l’Associació Esplais Valencians Manises, Projecte Empar i Juniors Creu Naixent.

Al mes de març es van iniciar les reunions quinzenals en què xiquets i xiquetes de Manises es reuneixen per a fer efectiu el seu dret a participar en les polítiques locals. En l’última sessió, celebrada a principi de maig, les xiquetes i els xiquets que formen el CLIAM van compartir, mitjançant dinàmiques grupals, les seues idees, somnis i preocupacions sobre com fer de la ciutat de Manises un lloc millor per a créixer i aprendre.